丙戌冬至衡阳食柑
宋渤 (Yuan)
衡阳冬犹温，长至似春日。朝盘富笋蔬，夜砌响蟋蟀。白酒如玉膏，黄柑饱霜实。更阑裌衣坐，灯火不欲即。三年江之南，光景去如失。匆匆节序时，无岁宁家室。宗祏香火寒，牢醴谁致洁。三雏隔两地，不得遂顾恤。劳生分有数，敢但念安逸。不虞与求全，世或不可必。官事未易了，应止筋力率。漳东二顷田，亦粗给粳秫。